CELEX: 52008XG0611(01)
Language: el
Date: 2008-06-11
Title: Συμπεράσματα του Συμβουλίου σχετικά με την ειδική έκθεση αριθ. 9/2007 του Ευρωπαϊκού Ελεγκτικού Συνεδρίου με θέμα την Αξιολόγηση των προγραμμάτων-πλαισίων έρευνας και τεχνολογικής ανάπτυξης (Ε&ΤΑ) της Ευρωπαϊκής Ένωσης — Μπορεί να βελτιωθεί η προσέγγιση της Επιτροπής;

11.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 145/6
            
         Συμπεράσματα του Συμβουλίου σχετικά με την ειδική έκθεση αριθ. 9/2007 του Ευρωπαϊκού Ελεγκτικού Συνεδρίου με θέμα την «Αξιολόγηση των προγραμμάτων-πλαισίων έρευνας και τεχνολογικής ανάπτυξης (Ε&ΤΑ) της Ευρωπαϊκής Ένωσης — Μπορεί να βελτιωθεί η προσέγγιση της Επιτροπής;»
   (2008/C 145/03)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΥΠΕΝΘΥΜΙΖΟΝΤΑΣ τα συμπεράσματα του Συμβουλίου σχετικά με τη βελτίωση της εξέτασης των ειδικών εκθέσεων που καταρτίζει το Ελεγκτικό Συνέδριο στο πλαίσιο της διαδικασίας απαλλαγής (1).
   ΥΠΕΝΘΥΜΙΖΟΝΤΑΣ ότι το άρθρο 163 πρώτη παράγραφος της συνθήκης ορίζει ότι «Στόχος της Κοινότητας είναι η ενίσχυση των επιστημονικών και τεχνολογικών βάσεων της βιομηχανίας της Κοινότητας και η διευκόλυνση της ανάπτυξης της διεθνούς ανταγωνιστικότητάς της, καθώς και η προώθηση των ερευνητικών δράσεων που κρίνονται αναγκαίες βάσει άλλων κεφαλαίων της παρούσας συνθήκης» καθώς και τη σημαντική συμβολή των προγραμμάτων-πλαισίων (εφεξής «ΠΠ») στην επίτευξη των στόχων της στρατηγικής της Λισσαβόνας, μεταξύ άλλων όσον αφορά την αύξηση των ανθρώπινων πόρων στην έρευνα και ανάπτυξη, την παροχή υψηλής προτεραιότητας σε δημόσιες επενδύσεις στον τομέα της επιστήμης και της έρευνας, την ενίσχυση των ιδιωτικών επενδύσεων, τη μεταρρύθμιση των δημόσιων ερευνητικών υποδομών και την προώθηση της διεθνοποίησης.
   ΥΠΕΝΘΥΜΙΖΟΝΤΑΣ ότι προηγούμενες αξιολογήσεις των ΠΠ, όπως η πενταετής αξιολόγηση το 2004, συνέβαλαν σημαντικά στην προώθηση και την έγκριση μεταγενέστερων ΠΠ.
   ΥΠΕΝΘΥΜΙΖΟΝΤΑΣ τις ισχύουσες νομικές υποχρεώσεις της Επιτροπής όσον αφορά την παρακολούθηση, αξιολόγηση και κοινοποίηση πληροφοριών για τα ΠΠ, και ιδίως το άρθρο 7 της απόφασης αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (εφεξής ΠΠ7) (2), τα άρθρα 27 και 28 του κανονισμού (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013) (3), καθώς και τις αποφάσεις του Συμβουλίου για ειδικά προγράμματα (4).
   
               1.
            
            
               ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για την ειδική έκθεση αριθ. 9/2007 του Ευρωπαϊκού Ελεγκτικού Συνεδρίου με θέμα «Αξιολόγηση των προγραμμάτων-πλαισίων έρευνας και τεχνολογικής ανάπτυξης (Ε&ΤΑ) της Ευρωπαϊκής Ένωσης — Μπορεί να βελτιωθεί η προσέγγιση της Επιτροπής;» (5) (εφεξής «ειδική έκθεση») και ΑΝΑΓΝΩΡΙΖΕΙ τις προσπάθειες του Ευρωπαϊκού Ελεγκτικού Συνεδρίου για την εκπόνηση αυτής της περιεκτικής ειδικής έκθεσης και τα επιτευχθέντα αποτελέσματα.
            
         
               2.
            
            
               ΕΞΕΤΑΖΕΙ προσεκτικά τα γενικά συμπεράσματα της ειδικής έκθεσης και ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για τις συστάσεις της.
            
         
               3.
            
            
               ΣΗΜΕΙΩΝΕΙ τις απαντήσεις της Επιτροπής που συνοδεύουν την έκθεση και ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για τις δράσεις που έχουν ήδη αναληφθεί ή πρόκειται να αναληφθούν προκειμένου να βελτιωθεί η προσέγγιση της Επιτροπής όσον αφορά τις αξιολογήσεις.
            
         
               4.
            
            
               ΣΗΜΕΙΩΝΕΙ ότι η ειδική έκθεση του Ελεγκτικού Συνεδρίου εξετάζει την περίοδο που καλύπτουν το τέταρτο, πέμπτο και έκτο ΠΠ έρευνας και τεχνολογικής ανάπτυξης της Ευρωπαϊκής Ένωσης και ότι επιπροσθέτως προς την αξιολόγηση, η ειδική έκθεση εξετάζει ευρύτερο φάσμα θεμάτων όπως είναι η διάρθρωση, ο συντονισμός και η εφαρμογή των ΠΠ.
            
         
               5.
            
            
               ΑΝΑΓΝΩΡΙΖΕΙ ότι το Ευρωπαϊκό Ελεγκτικό Συνέδριο έχει παρατηρήσει ότι οι αρμόδιες υπηρεσίες της Επιτροπής που εφαρμόζουν τα ΠΠ έχουν συμμορφωθεί προς τις τυπικές προϋποθέσεις που ισχύουν για το σύνολο της Επιτροπής, συμπεριλαμβανομένων όσων προσδιορίζονται στις ανακοινώσεις του 2000 και του 2002 για την αξιολόγηση.
            
         
               6.
            
            
               ΥΠΟΓΡΑΜΜΙΖΕΙ, ενόψει και της προσεχούς διαδικασίας ενδιάμεσης αναθεώρησης του ΠΠ7, ότι η παρακολούθηση, η αξιολόγηση και η επανεξέταση διαδραματίζουν κρίσιμο ρόλο στην ουσιαστική λειτουργία και ενδεχόμενη προσαρμογή των ΠΠ («learning programmes»), καθώς και ότι συμβάλλουν στη διαμόρφωση μελλοντικών πολιτικών στον τομέα της έρευνας τόσο σε ευρωπαϊκό όσο και σε εθνικό επίπεδο.
            
         
               7.
            
            
               ΣΗΜΕΙΩΝΕΙ ότι η Επιτροπή θέσπισε γενικό πλαίσιο αξιολόγησης το 2000 το οποίο αναθεωρήθηκε το 2002 και 2007 και ότι γίνονται συνεχώς οι κατάλληλες προσαρμογές με ιδιαίτερη ενίσχυση όσον αφορά το ΠΠ7 όπως εκτίθεται στην εκ των προτέρων αξιολόγηση αντικτύπου (6), στα πρότυπα εσωτερικού ελέγχου (7) και στο προσφάτως εκπονηθέν «Πλαίσιο ποιοτικής ανάλυσης των αξιολογήσεων» (8). Αυτές οι βελτιώσεις περιλαμβάνουν νέα ώθηση στο ισχύον εντός της Επιτροπής «δίκτυο αξιολόγησης Ε&ΤΑ», βελτίωση της τρέχουσας συλλογής δεδομένων που προέρχονται από σχέδια, ένα νέο σύστημα ΤΠ για το ΠΠ7, συνεκτικότερη και συστηματικότερη χρήση των δεικτών επιδόσεων και ενθάρρυνση των επιστημομετρικών προσεγγίσεων, και συνεπώς ΠΡΟΣΒΛΕΠΕΙ προς την προσεχή εκ των υστέρων αξιολόγηση του ΠΠ6 κατά το 2008.
            
         
               8.
            
            
               ΥΠΟΓΡΑΜΜΙΖΕΙ ότι, παρά τις προσαρμογές αυτές, χρειάζεται να καταβληθούν περαιτέρω προσπάθειες για την βελτίωση των συστημάτων παρακολούθησης και αξιολόγησης της έρευνας με προσέγγιση βάσει αποδεικτικών στοιχείων, συνεπώς:
            
         
               9.
            
            
               ΚΑΛΕΙ την Επιτροπή να δώσει όσο το δυνατό περισσότερη προσοχή στις συστάσεις της ειδικής έκθεσης, και ιδίως στα εξής:
               
                           α)
                        
                        
                           να καταστεί σαφέστερη η παρεμβατική λογική κατά την κατάστρωση και εφαρμογή των ΠΠ στο πλαίσιο των συναφών κοινοτικών διαδικασιών λήψης αποφάσεων, ιδίως σε επίπεδο προγραμμάτων και σχεδίων, με συνεκτικούς και σαφέστερα προσδιορισμένους επιστημονικούς και κοινωνικοοικονομικούς στόχους οι οποίοι θα πρέπει να είναι συγκεκριμένοι, μετρήσιμοι, εφικτοί, κατάλληλοι και χρονικά προσδιορισμένοι, καθώς και με ισορροπημένους δείκτες επιδόσεων, λαμβάνοντας παράλληλα υπόψη την ειδική φύση των δραστηριοτήτων Ε&ΤΑ·
                        
                     
                           β)
                        
                        
                           να θεσπιστεί μια ενοποιημένη και συνεκτική στρατηγική αξιολόγησης σε όλες τις αρμόδιες υπηρεσίες της Επιτροπής, που να περιλαμβάνει και κατάλληλες μεθοδολογίες και τεχνικές αξιολόγησης, και για το σκοπό αυτόν να ετοιμαστεί ένα εγχειρίδιο για την αξιολόγηση των δραστηριοτήτων των ΠΠ, σε αυτή δε τη συνάρτηση να αναπτυχθεί περαιτέρω η χρήση ομάδων αξιολόγησης που θα επικουρούνται από εξωτερικούς εμπειρογνώμονες προκειμένου να εξασφαλισθεί το απαραίτητο επίπεδο ανεξαρτησίας·
                        
                     
                           γ)
                        
                        
                           να εξετασθούν εναλλακτικές λύσεις για μια περισσότερο συγκεντρωτική αξιολόγηση και έναν ενισχυμένο συντονισμό μεταξύ των αρμοδίων υπηρεσιών της Επιτροπής, συμπεριλαμβανομένης της δυνατότητας σύστασης κοινού γραφείου αξιολόγησης·
                        
                     
                           δ)
                        
                        
                           να βελτιστοποιηθεί η συλλογή, ανάλυση και χρήση των δεδομένων αξιολόγησης κατά τρόπον ώστε να μετριέται καλύτερα η επίτευξη των στόχων των προγραμμάτων όσον αφορά την απόδοση, τα αποτελέσματα και τις κοινωνικοοικονομικές επιπτώσεις, αποφεύγοντας παράλληλα την επιβολή μη απαραίτητου διοικητικού φόρτου στους συμμετέχοντες, καθώς και μεγιστοποιώντας τη χρησιμότητα των εν λόγω δεδομένων για τη λήψη αποφάσεων σε ευρωπαϊκό, εθνικό και περιφερειακό επίπεδο·
                        
                     
                           ε)
                        
                        
                           να καθοριστεί ο τύπος και το πεδίο της αξιολόγησης, ιδίως ώστε να δοθεί μεγαλύτερη προσοχή στην εκτίμηση των μακροπρόθεσμων επιπτώσεων προηγούμενων και παρόντων ΠΠ με ιδιαίτερη έμφαση στην ανταγωνιστικότητα της Ευρώπης· να εξασφαλισθεί έγκαιρη και επαρκής πληροφόρηση όσον αφορά τα αποτελέσματα στους ενδιαφερόμενους κύκλους συμφερόντων, ενόψει των αποφάσεων πολιτικής που θα ληφθούν μελλοντικά.
                        
                     
         
               10.
            
            
               ΚΑΛΕΙ την Επιτροπή να ενημερώνει το Συμβούλιο και το Ευρωπαϊκό Κοινοβούλιο σχετικά με τα μέτρα που λαμβάνει όσον αφορά τις συστάσεις του Ελεγκτικού Συνεδρίου, να βελτιώσει την παρακολούθηση και αξιολόγηση των ΠΠ μέχρι τα τέλη του 2008 και να παρουσιάσει εγκαίρως τη στρατηγική αξιολόγησης για το ΠΠ7.
            
         
               11.
            
            
               ΚΑΛΕΙ το Ευρωπαϊκό Ελεγκτικό Συνέδριο να παρακολουθήσει τα αποτελέσματα της αξιολόγησής του εγκαίρως για την διαδικασία απαλλαγής του 2010 και να υποβάλει έκθεση στο Συμβούλιο και το Ευρωπαϊκό Κοινοβούλιο.
            
         
               12.
            
            
               ΚΑΛΕΙ τα κράτη μέλη και την Επιτροπή, λαμβανομένης υπόψη της πολιτικής προτεραιότητας που δίδεται στην διακυβέρνηση του Ευρωπαϊκού Χώρου Έρευνας, να ενισχύσουν την συνεργασία τους και την ανταλλαγή προσεγγίσεων και εμπειρογνωμοσύνης όσον αφορά την αξιολόγηση του αντικτύπου της εθνικής συμμετοχής στα ΠΠ και τα εθνικά προγράμματα έρευνας και καινοτομίας, παραδείγματος χάριν με το «Ευρωπαϊκό δίκτυο αξιολόγησης Ε&ΤΑ», προκειμένου να προωθηθεί περαιτέρω η συνοχή μεταξύ των μελετών αντικτύπου της Επιτροπής και των κρατών μελών.
            
         
      (1)  Έγγρ. 7515/00 FIN 127 της 3ης Απριλίου 2000 + COR 1 της 12ης Απριλίου 2000.
   
      (2)  ΕΕ L 412 της 30.12.2006, σ. 1.
   
      (3)  ΕΕ L 391 της 30.12.2006, σ. 1.
   
      (4)  Βλέπε τα αντίστοιχα παραρτήματα σχετικά με τις πληροφορίες που πρέπει να παρέχει η Επιτροπή στην οικεία επιτροπή (π.χ. παράρτημα V της απόφασης του Συμβουλίου, της 19ης Δεκεμβρίου 2006 σχετικά με το ειδικό πρόγραμμα «Συνεργασία» για την εκτέλεση του εβδόμου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (ΕΕ L 54 της 22.2.2007, σ. 30).
   
      (5)  Έγγρ. 5136/08 FIN 4 RECH 5 ATO 5 COMPET 5 της 9ης Ιανουαρίου 2008.
   
      (6)  Έγγρ. SEC(2005) 430.
   
      (7)  Έγγρ. SEC(2007) 1341.
   
      (8)  http://ec.europa.eu/budget/documents/evaluation_en.htm